Die getal dae verlof waarop werknemers geregtig is - Jou Werk | Solidariteit WêreldJou Werk | Solidariteit Wêreld
Tuis › AF › Die getal dae verlof waarop werknemers geregtig is
Die getal dae verlof waarop werknemers geregtig is
Donderdag, Augustus 3rd, 2017
Ons kyk na wat die wetgewing sê oor verskillende kategorieë verlof en ook die toepaslike bepalings. Die verlof wat hier bespreek word, is die minimum vereistes wat volgens wet bepaal word.
Hierdie wetgewing met betrekking tot verlof is gebaseer op die Wysigingswet op Basiese Diensvoorwaardes (Wet 75 van 1997).
Werknemers is geregtig op 21 opeenvolgende dae jaarlikse verlof of, volgens ooreenkoms, een dag vir elke 17 dae gewerk of een uur vir elke 17 ure gewerk. Indien verlof van die vorige siklus nie gebruik is nie, kan die verlof tydens die eerste 6 maande van die nuwe siklus geneem word. Openbare vakansiedae word nie as verlof geag nie. Jaarlikse verlof is van toepassing op werknemers wat meer as 24 uur per maand vir 'n werkgewer werk.
Kraamverlof is slegs van toepassing op vroulike werknemers. 'n Werknemer wat swanger is, is volgens wet geregtig op vier (4) opeenvolgende maande kraamverlof. Die werknemer moet die werkgewer skriftelik in kennis stel op watter datum sy van plan is om met kraamverlof te gaan. 'n Werknemer mag vir ses weke na die geboorte nie werk nie. 'n Vrou wat swanger is of 'n vrou wat borsvoed, mag ook nie werk doen wat haar of haar kind se lewe in gevaar stel nie.
Voltydse werknemers is (op versoek) geregtig op drie dae betaalde gesinsverantwoordelikheidsverlof per jaar. As 'n werknemer langer as 4 maande by dieselfde werkgewer werksaam is en 4 dae of meer per week by die betrokke werkgewer werk, kan die werknemer 3 dae betaalde gesinsverantwoordelikheidsverlof per verlofsiklus neem. Dit sluit in wanneer die werknemer se kind gebore word of siek is, of in die geval van die dood van die werknemer se gade of lewensmaat of die werknemer se ouer, aangenome ouer, grootouer, kind, aangenome kind, kleinkind of broer of suster. Aangesien dit op versoek is, het die werkgewer die reg om redelike bewyse daarvoor te vereis. Vaderskapverlof val onder die gesinsverantwoordelikheidverlof en die werknemer kan dus op versoek 3 dae betaalde verlof kry.
'n Werknemer is geregtig op 6 weke betaalde siekteverlof wat oor 'n tydperk van 36 maande bereken word. Gedurende die eerste 6 maande na indiensneming is die werknemer geregtig tot 1 dag betaalde siekteverlof vir elke 26 dae gewerk. 'n Werkgewer kan 'n mediese sertifikaat vereis van 'n werknemer wat vir meer as twee agtereenvolgende dae afwesig was of van iemand wat dikwels afwesig is.
Studieverlof verskil van maatskappy tot maatskappy. Daar is nie spesifieke wetgewing wat stipuleer hoeveel dae studieverlof geneem mag word nie. Maatskappye het hulle eie beleide hieroor.
In sommige gevalle bied maatskappye meer voordelige omstandighede vir werknemers. Vergewis jouself van die feite in sulke gevalle.
Hierdie artikel is geborg deur Medihelp Mediese Skema. Is jy op soek na sakpas mediese dekking? Klik hier en 'n Medihelp- geakkrediteerde adviseur sal jou skakel met gratis advies oor 'n Medihelp-voordele-opsie wat jou sak en behoeftes sal pas.